मुखर पत्रकारों, साहित्यकारो और कलाकारों की अक़्ल ठिकाने लगाने के लिए हंटर-पिस्तौल ले कर घूमने की ऐसी ताब आख़िर कुछ लोगों के भीतर पैदा कैसे होती है? एक-दूसरे से उलट राय रखने वाले अपनी हिंसक अभिव्यक्ति के इस चरम तक पहुंचते कैसे हैं? असहमति में उठे हर हाथ को काटने के लिए उनकी म्यानों से तलवारें क्या यूं ही एकाएक निकल आती हैं? नहीं। यह तब होता है, जब शक्तिशाली व्यवस्थाएं चीज़ों की तरफ़ देखने का एक विशेष-नज़रिया प्रदान करती हैं। वे इस नज़रिए को बोती हैं, पालती-पोसती हैं और फिर उसकी फ़सल काटती हैं। जब देश के सिरमौर मीडिया को अपने भाषणों में बाज़ारू और पत्रकारों को बिकाऊ कहते हों तो उन्हें रास्ते से हटाने का ज़िम्मा अपने हाथ में ले लेना कइयों को अपना फ़र्ज़ लगने लगना स्वाभाविक है।